Verkleurmannetjie kry noodkeiser ná reddingspogingDie verkleurmannetjie is deur ‘n verbyganger gered. (Foto: Friends of Free Wildlife/Facebook) ŉ Flapnekverkleurmannetjie het Dinsdag ŉ noodkeisersnee ondergaan nadat sy deur ŉ barmhartige samaritaan gered is. Die swanger verkleurmannetjie is sowat twee weke gelede langs die kant van ŉ besig pad aangetref. “Die verkleurmannetjie se redder het gesien hoe ŉ straatverkoper haar langs die pad staan en rondswaai. Toe hy stilhou om die man te oorreed om die verkleurmannetjie te oorhandig, het hy besef dat sy swanger is. Hy moes uiteindelik vir die straatverkoper geld gee om seker te maak sy oorleef,” het Friends of Free Wildlife (FFW) in ŉ Facebook-plasing geskryf. Die verkleurmannetjie is na die Bryanston-kliniek vir voëls, eksotiese en klein diere (Baesac) in Johannesburg geneem. Nadat ŉ veearts haar gestabiliseer het, is sy na die FFW-dierehospitaal in Midrand geneem sodat sy natuurlik geboorte kan skenk. “Ongelukkig het dié droom nooit gerealiseer nie. Ons het besluit dat haar beste kans op oorlewing en dié van haar kleingoed sal wees om ŉ noodkeisersnee te doen,” het die dierekliniek in ŉ Facebook-plasing gesê. Die veearts kon daarin slaag om 32 eiers ongedeerd uit te haal en die ma in die proses te red. “Die verkleurmannetjie lyk baie gemakliker sedert die operasie. Sy lyk gereed om weer soos normaal aan te gaan.” Die eiers is Woensdag na die FFW geneem waar hulle geïnkubeer is. “Hopelik sal ŉ klomp piepklein flapnekverkleurmannetjies oor 6-9 maande hul aankoms in die wêreld maak,” het Baesac gesê. Die eiers van flapnekverkleurmannetjies vat sowat drie tot vier maande om te ontwikkel, maar kan tot ŉ jaar vat om uit te broei. “Die veearts het die nodige voorsorg getref om te verseker dat die verkleurmannetjie se voortplantingstelsel so min as moontlik beskadig is. Ons sal mettertyd uitvind of sy weer kan broei of nie. “Ons hou duim vas dat sy in die toekoms nog verkleurmannetjies kan baar.”